夢錫楊節之孫昌齡見過小飲
作者：孔平仲
朝代：宋

paragraphs: 夢錫更時事，恢然君子儒。
節之瓊樹枝，秀氣發扶疏。
昌齡出相家，謙謹乃繩樞。
三人于交游，得一固有餘。
日暮俱訪我，止駕共躊躇。
四天忽陰沉，風聲若江湖。
寒色尚可畏，促膝同附爐。
高密酒雖貴，爲君開一壺。
拳栗自東越，殷榴從上都。
羹烹歷山蕈，膾斫注溝魚。
鮮蛤寔海錯，肥羊非市屠。
後食淮南蓴，此皆北所無。
主人不敢愛，且以爲賓娛。
夢錫飲中豪，節之亦其徒。
昌齡稍姦黠，我勸勢頗麤。
左手扼其肩，右手進觥盂。
勉强爲我盡，淋漓滿衣裾。
醉坐各忘去，蓬燭已見跗。
幽談入鬼怪，巧謔相揶揄。
勿言輕此樂，此樂勝笙竽。
明朝酒醒後，相對禮如初。